KIRJALLINEN KYSYMYS P-1681/02

esittäjä(t): Bart Staes (Verts/ALE) komissiolle

(6. kesäkuuta 2002)

Aihe: Maahantuloasiakirjat Kosovoon

Hyvin monilla kosovolaisilla, jotka ovat saaneet Belgiassa laillisen oleskeluluvan paperittomien henkilöiden rekisteröintiä koskevan lain mukaisesti, on suuria vaikeuksia saada maahantuloasiakirjoja Kosovoon, omaan alkuperämaahansa. Teoriassa heillä on kaksi vaihtoehtoa maahantuloluvan hankkimiseksi Kosovoon: he voivat kääntyä joko UNMIK-hallinnon puoleen Kosovossa tai Jugoslavian suurlähetystön puoleen Belgiassa. Käytännössä kuitenkin kyseiset kosovolaiset joutuvat kohtaamaan lukemattomia ongelmia. UNMIK:n tapauksessa heitä odottaa aikaaviepä ja monimutkainen hallinnollinen menettely, joka sitä paitsi on tarkoitettu lähinnä hätätapauksia (kuolemantapauksia) varten. Toisella vaihtoehdolla ei oikeastaan ole minkäänlaista oikeudellista perustaa, kun otetaan huomioon Kosovon nykyinen kansainvälinen asema sekä se, että hiljan valituilla kosovolaisilla elimillä ei ole mitään hallinnollisia siteitä Belgradiin. Jugoslavian Belgian suurlähetystö Brysselissä käyttää tilannetta hyväkseen vaatimalla näitä kosovolaisia allekirjoittamaan kuuliaisuuslupauksen Serbialle ja esittämällä heille valtavia kustannuslaskelmia. Olen kuullut, että pyydetyt summat ovat noin 1 0001 500 euroa. Siksi haluan esittää seuraavat kysymykset:

Onko komissio tietoinen edellä mainituista ongelmista ja tilanteista ja onko komissio valmis ottamaan yhteyttä UNMIK-hallintoon Kosovossa ja Belgian liittovaltion viranomaisiin vapaata liikkuvuutta koskevan oikeuden myöntämiseksi näille kosovolaisille?

Onko komissio valmis esittämään voimakkaan vastalauseen Serbian viranomaisille Belgradissa heidän Belgian suurlähetystönsä tavasta hoitaa asioita?

Voiko komissio lopullista ratkaisua odotellessa ehdottaa osapuolille väliaikaisen järjestelyn kehittämistä ylimenokauden ajaksi?

Christopher Pattenin komission puolesta antama vastaus

(5. heinäkuuta 2002)

Yhdistyneiden Kansakuntien väliaikaisen hallinnon operaatio Kosovossa (UNMIK) voi myöntää matkustusasiakirjoja vain Kosovon vakituisille asukkaille.

Saadakseen UNMIK-matkustusasiakirjan hakijan tulee olla kirjoilla Kosovossa (eli hänellä tulee olla UNMIK-henkilöllisyystodistus) sekä hakenut matkustusasiakirjaa. Asian käsittely on nopeaa ja tehokasta. Hakemus jätetään ja asiakirja myönnetään asuinkunnassa; asian käsittely vie tavallisesti vain noin kolme viikkoa.

Kosovoon saapumisen suhteen UNMIK, yhteistyössä kansainvälisten turvallisuusjoukkojen (KFOR) kanssa, noudattaa tarkan valvonnan toimintaperiaatetta sille YK:n turvallisuusneuvoston päätöslauselmassa 1244 myönnetyn mandaatin mukaisesti sekä koko alueella tarpeelliset turvallisuusnäkökohdat huomioon ottaen. On tärkeää huomioida, että Kosovoon saapumiseen ei sinänsä vaadita viisumia.

Pakolaiset joiden virallinen asuinpaikka on jossain muualla, esimerkiksi Belgiassa, eivät ole Kosovon vakituisia asukkaita. Heidän oikeudellinen asemansa määräytyy asuinmaan kansallisten lakien ja säännösten mukaan, esimerkiksi kyseisen maan myöntämien väliaikaisten asiakirjojen perusteella.

Henkilöt, jotka ovat kotoisin Jugoslaviasta mutta eivät ole Kosovon vakituisia asukkaita ja joiden asuinmaa ei myönnä väliaikaista kansainvälisesti hyväksyttyä asiakirjaa, voivat saada henkilöllisyysasiakirjoja ainoastaan Jugoslavian hallinnon kautta. YK:n turvallisuusneuvoston päätöslauselmassa 1244 vahvistetaan Jugoslavian suvereniteetti ja alueellinen yhtenäisyys. Jugoslavian henkilöllisyystodistuksia on mahdollista hankkia Jugoslavian ulkomaisten lähetystöjen kautta tai, parannuksena aikaisempiin menettelytapoihin, myös Jugoslavian yhteystoimistosta Pristinassa.

Komission tiedossa ei ole väärinkäytöksiä, jotka liittyisivät passien myöntämiseen Jugoslavian diplomaattiedustustoissa, mutta se välittää arvoisan parlamentin jäsenen huolen Jugoslavian Belgian suurlähetystölle.